I Rebild Kommune holder borgerne sig tilsyneladende ikke tilbage, når det kommer til familieforøgelse. Rebild er nemlig den kommune i landet, der har besøg af storken oftest. Det viser en ny opgørelse fra Danmarks Statistik, som kortlægger fertiliteten i Danmark for 2018. - Fertiliteten er høj i Rebild, og sådan har det været i mange år, så det er ikke fordi, der pludselig kommer et pres på daginstitutionerne, siger professor på Aalborg Universitet, Lisbeth B. Knudsen, der især beskæftiger sig med demografi. Med 2,44 børn i gennemsnit per kvinde, er Rebild den kommune i landet, der har det allerhøjeste fertilitetsniveau. - Der er mange faktorer, der kan spille ind, og det afhænger også af, hvilke arbejdsvilkår man har. Det kan også spille ind, at der er et rart miljø, at det er tæt på naturen, tæt på motorvejen og man kan forholdsvis hurtigt og nemt komme til Aalborg, siger Lisbeth B. Knudsen. Ifølge Lisbeth B. Knudsen kan det høje fertilitetsniveau være med til at sikre kommunens overlevelse. - Kommunen kan være mere forhåbningsfuld i forhold til overlevelse, fordi man ved, at der er nye beboere på vej, siger Lisbeth B. Knudsen. Herunder kan du se fertilitetsniveauet i de nordjyske kommuner. Aalborg Kommune føder færrest børn I Aalborg kommune er der dog knap så meget fokus på at stifte familie og lave børn. Aalborg er nemlig den kommune i Nordjylland, hvor der fødes færrest børn per kvinde. Her ligger tallet på 1,57. - Der er en kolossal stor studiepopulation i Aalborg, og man kan generelt se på universitetsbyerne, at der er en stor gruppe, som egentlig er i den fødedygtige alder, men lige venter et par år, siger Lisbeth B. Knudsen. Gentofte Kommune tager dog bundpladsen med 1,52 børn per kvinde. Tallene bygger på antallet af fødsler for kvinderne i alderen 15 til 49 år. Den samlede fertilitet for hele landet var i 2018 1,73 børn per kvinde. Herunder kan du se fertilitetsniveauet for alle landets kommuner.
Rebild Kommune er den kommune i landet, der har det allerhøjeste fertilitetsniveau.